L'article 144.6 de l'Estatut d'autonomia estableix que la Generalitat exerceix les seves competències per mitjà del Cos d'Agents Rurals (d'ara endavant, CAR), competents en la vigilància, el control, la protecció, la prevenció integral i la col·laboració en la gestió del medi ambient.
Els o les membres d'aquest Cos tenen la condició d'agents de l'autoritat i exerceixen funcions de policia administrativa especial i policia judicial, en els termes que estableix la llei.
La disposició addicional quarta de la Llei 17/2003, de 4 de juliol, del Cos d'Agents Rurals, relativa a l'ús d'armes, estableix que els funcionaris del Cos d'Agents Rurals, si acompleixen funcions que ho requereixen, poden portar l'arma que es determini reglamentàriament.
La normativa vigent en matèria d'armament està constituïda pel Reial decret 137/1993, de 29 de gener, pel qual s'aprova el Reglament d'armes, dictat a l'empara de la competència exclusiva estatal en matèria d'armament, que va suposar la transposició de la Directiva 91/477/CEE del Consell, de 18 de juny de 1991, sobre el control de l'adquisició i tinença d'armes.
Les condicions per a l'ús d'armes per part dels o de les membres del Cos d'Agents Rurals es regulen a la Circular 5/2004, relativa a les condicions per a la realització de serveis d'antifurtivisme, i a la Circular 9/2004, sobre l'ús d'armament per part dels o de les membres del Cos d'Agents Rurals, on es defineixen les condicions de conservació de l'armament.
No obstant això, es considera necessari regular per Reglament, unificar i harmonitzar la regulació de la utilització d'armes per part dels o de les membres del CAR que actualment està desenvolupada mitjançant circulars, i també ampliar els tipus d'armes que poden utilitzar en l'exercici de les seves funcions (bé siguin de foc, bé com diferents de les de foc, com ara el bastó extensible).
La solució plantejada permet complir la Moció 35/XI del Parlament de Catalunya sobre el Cos d'Agents Rurals i la seguretat ambiental, en què s'insta el Govern a potenciar el CAR com a eina imprescindible en la funció de vigilància i control, de protecció i prevenció integrals del medi ambient, i de policia administrativa especial i judicial, d'acord amb l'article 144.6 de l'Estatut d'autonomia i la Llei 17/2003, de 4 de juliol.
D'altra banda, també cal tenir en compte la Resolució dictada pel Síndic de Greuges en data 27 de març de 2017, en què recomana que s'aprovi el reglament que desenvolupi totes les qüestions relatives a les mesures de seguretat i els elements de protecció i defineixi aquelles situacions en què s'hauria de determinar la necessitat o no de dur armes, així com el tipus d'armament.
L'objectiu principal de la norma és, d'una banda, desplegar el Reglament previst a la disposició addicional quarta de la Llei 17/2003, de 4 de juliol, de manera que reculli en un sol text el contingut de les disposicions que actualment regulen l'ús de les armes per part dels o de les agents rurals i d'aquesta manera dotar els o les membres del CAR amb una bastó o defensa extensible com a arma reglamentària de dotació i l'ús d'armes de foc (de gestió i de defensa).
Així mateix, també és objecte de la disposició regular les normes per administrar les armes i les mesures de seguretat necessàries.
El Decret s'estructura en 5 capítols, dividits en 26 articles, una disposició transitòria i una disposició final.
El capítol 1, després de definir l'objecte del Decret, recull com a novetats més rellevants les seves finalitats, les definicions i la titularitat de les armes.
El capítol 2 regula els tipus d'armes de dotació, de gestió i defensa, i la seva administració.
El capítol 3 habilita l'ús d'armament en determinades condicions i la seva assignació, i també els comandaments competents en la matèria.
El capítol 4, referent a la formació i les condicions, regula les circumstàncies i els requisits per poder dur armament, entre les quals les proves, les revisions psicotècniques, l'aptitud i la retirada provisional o definitiva.
El capítol 5 regula les mesures de seguretat que cal assumir com a pròpies del Cos, com ara el dipòsit de les armes de foc, l'assignació, la tramitació i la renovació.
La promulgació d'aquesta disposició resulta del tot necessària per les raons exposades en els paràgrafs anteriors, estableix una regulació eficaç i proporcionada per a la consecució dels objectius fixats, proporciona seguretat jurídica als seus destinataris, compleix els principis de transparència i eficiència, i el seu contingut s'ha elaborat atenent els principis de bona regulació establerts a l'article 62 de la Llei 19/2014, de 29 de desembre, de transparència, accés a la informació pública i bon govern.
Per tot això, a proposta de la consellera d'Agricultura, Ramaderia, Pesca i Alimentació, d'acord amb el dictamen de la Comissió Jurídica Assessora i d'acord amb el Govern,
Aquest Reglament té per objecte regular les armes del Cos d'Agents Rurals i el seu ús, i establir les mesures de control, les normes d'administració i les mesures de seguretat necessàries que cal adoptar a fi de garantir l'exercici de les seves funcions amb eficàcia i eficiència i d'acord amb la normativa vigent en matèria d'armes.
Sens perjudici de les definicions que conté la normativa vigent en matèria d'armes, als efectes d'aquest Decret, s'entén per:
Arma de foc de gestió: arma de foc destinada al control poblacional de la fauna i el sacrifici d'animals ferits o que puguin representar perill per a les persones o els béns.
Arma de foc defensiva: arma de foc destinada a l'autoprotecció dels o de les membres del Cos d'Agents Rurals per a les situacions en l'exercici de les seves funcions en què hi hagi un risc racionalment greu per a la seva vida o la seva integritat física.
Arma de gestió d'injecció anestèsica: arma capaç de llançar projectils que facilitin la captura o el control d'animals, anestesiant-los a distància durant algun temps.
Defensa o bastó extensible: defensa o bastó amb mànec, plegable i segmentada de metall, polímer o altre material adient.
Guia de pertinença: document expedit per les autoritats competents on ha de constar el número d'identificació de l'arma, les dades de la persona, jurídica o física, que n'és titular i les característiques principals de l'arma.
Llicència d'armes: autorització expedida pels òrgans administratius competents per a l'ús d'armes de foc.
Aquest Reglament és d'aplicació a tot el personal del Cos d'Agents Rurals.
Se n'exceptuen les previsions referides a la tinença i l'ús de les armes de foc, que només són d'aplicació al personal funcionari de carrera del Cos d'Agents Rurals.
Propietat de les armes i munició
Les armes i la munició de què disposa el Cos d'Agents Rurals són propietat de la Generalitat de Catalunya i s'adscriuen al Cos d'Agents Rurals.
5.1 L'inspector o la inspectora en cap, o comandament en qui delegui, ha de gestionar una base de dades on han de constar, entre altres dades, les referents a les armes, la seva munició, les seves característiques, el seu estat de conservació, la seva ubicació, la seva assignació i el seu ús, i també la seva documentació i les revisions periòdiques.
5.2 En aquesta base de dades, també han de constar les dades de les armes de foc de gestió pròpies dels o de les membres del Cos d'Agents Rurals susceptibles de ser emprades excepcionalment, d'acord amb l'article 16 d'aquest Decret.
Així mateix, s'han de fer constar les autoritzacions excepcionals per a l'ús de l'armament sense l'uniforme reglamentari, on cal especificar-ne el motiu i la durada.
5.3 Així mateix, han de constar en una base de dades diferenciada de l'anterior els o les membres del Cos d'Agents Rurals que disposen de les habilitacions i les llicències d'armes i la puntuació obtinguda en els cursos de formació, exercicis i pràctiques de tir i d'ús de l'armament obligatoris, i el resultat de les proves mèdiques, psicològiques i psicotècniques regulars corresponents.
També es farà constar la informació sobre el caràcter provisional o definitiu de la retirada de l'armament prevista a l'article 24 d'aquest Decret.
5.4 La finalitat d'aquestes bases de dades és la de controlar l'ús d'armes per part dels o de les agents rurals que poden disposar d'armament, incloent-hi la seva capacitació i les condicions d'ús.
5.5 L'accés a les bases de dades només és permès al personal de la Direcció General dels Agents Rurals expressament autoritzats que ho requereixin per exercir les seves funcions de gestió dels mitjans materials o recursos humans, mitjançant l'ús d'un usuari i una contrasenya individualitzats.
5.6 El personal de la Direcció General dels Agents Rurals que tingui accés a les dades personals contingudes en aquestes bases de dades té el deure de guardar-ne secret, obligació que subsistirà després de finalitzar la seva relació amb la dita unitat orgànica.
Així mateix, el personal de la Direcció General dels Agents Rurals que tingui accés a les dades personals per raó de les seves funcions rebrà la formació necessària per al tractament d'aquestes de conformitat amb la normativa aplicable i l'Esquema Nacional de Seguretat.
Armament del Cos d'Agents Rurals
6.1 Els o les membres del Cos d'Agents Rurals, si acompleixen les funcions que ho requereixen i de conformitat amb la normativa en matèria d'armes, poden dur l'armament de foc següent:
Armes de foc curtes classificades en la 1a categoria del Reglament d'armes.
Armes de foc llargues del punt 1 de la 2a categoria del Reglament d'armes.
Armes de foc llargues del punt 2 de la 2a categoria del Reglament d'armes.
Armes de foc llargues classificades en els punts 1 i 2 de la 3a categoria del Reglament d'armes.
Armes d'injecció anestèsica classificades en el punt 1 de la 7a categoria del Reglament d'armes.
6.2 La tinença i ús de les armes de les categories 2.2 i 3.2, i els complements aplicables a les armes de foc, s'acullen a les excepcions previstes als apartats a, b i d de l'article 5.1 del Reglament d'armes per al personal funcionari especialment habilitat i d'acord amb les disposicions d'aquest Decret.
6.3 Mitjançant instrucció, s'han de determinar les característiques tècniques de les armes, de la munició adequada i dels complements de què ha de disposar el Cos d'Agents Rurals.
Armes reglamentàries de dotació
7.1 Per a l'exercici de les funcions encomanades de vigilància i d'inspecció, els o les membres del Cos d'Agents Rurals han d'estar dotats d'una defensa o bastó extensible com a armament de dotació.
7.2 La tinença i ús de la defensa o bastó extensible s'acull a l'excepció prevista a l'apartat c de l'article 5.1 del Reglament d'armes per al personal funcionari especialment habilitat i d'acord amb les disposicions d'aquest Decret.
L'inspector o la inspectora en cap, o comandament en qui delegui, ha de passar periòdicament revista de les armes, d'acord amb la legislació vigent sobre aquesta matèria.
9.1 Cada membre del Cos d'Agents Rurals és responsable de les armes que se li assignin i no pot, sota cap concepte, modificar-ne les característiques ni addicionar-hi elements sense autorització expressa de l'inspector o la inspectora en cap, i cal que faci constar expressament les modificacions en la base de dades a què fa referència aquest Decret.
En el cas que un o una membre del Cos d'Agents Rurals observi anomalies, defectes o deficiències que comprometin el normal funcionament de les armes, ho ha de comunicar immediatament al comandament de qui depengui i s'ha d'abstenir de manipular o intentar reparar-ne les deficiències per qualsevol mitjà propi o aliè.
Pèrdua, sostracció, destrucció o robatori d'armes
10.1 En cas de pèrdua, sostracció, destrucció o robatori de les armes o de la guia de pertinença corresponent, el o la membre del Cos d'Agents Rurals ho ha de comunicar immediatament al comandament de qui depengui, el qual, al seu torn, ho ha de comunicar a l'inspector o la inspectora en cap del Cos d'Agents Rurals, o comandament en qui delegui.
10.2 En aquest cas, l'inspector o la inspectora en cap, o comandament en qui delegui, ha de comunicar immediatament a l'autoritat competent qualsevol pèrdua, sostracció, destrucció o robatori de qualsevol armament del Cos d'Agents Rurals o de les guies de pertinença corresponents.
11.1 Els o les membres del Cos d'Agents Rurals únicament poden dur i utilitzar les armes que tenen assignades quan estiguin de servei i duguin la uniformitat i els elements reglamentaris d'acreditació de la seva condició d'agent rural.
11.2 Excepcionalment, l'inspector o la inspectora en cap o el o la cap de guàrdia pot autoritzar membres del Cos a dur armament per a la realització de serveis sense la uniformitat reglamentària.
Aquesta autorització ha de ser temporal i s'ha de formalitzar per escrit, amb indicació del motiu i de la data de finalització.
12.1 Els i les caps d'àrea bàsica o comandaments superiors poden eximir els o les membres del Cos sota la seva dependència de l'obligació de dur les armes en les actuacions en què, per les circumstàncies inherents o pel fet de la utilització de determinats equipaments i equips de protecció individual, se'n dificulti o impedeixi la custòdia i l'ús.
En les actuacions del Cos d'Agents Rurals que es desenvolupin a l'interior d'edificis o instal·lacions en què l'atenció al ciutadà no és una activitat ordinària, es dispensa els o les membres del Cos de dur les armes mentre es trobin a l'interior d'aquestes instal·lacions.
12.3 Els o les membres del Cos no tenen l'obligació de dur armes quan assisteixin a activitats formatives i de representació.
Funcions en què cal dur l'armament de dotació
13.1 Tots els o les membres del Cos d'Agents Rurals han de dur l'armament de dotació en l'exercici de les funcions encomanades de vigilància i inspecció que es determinin mitjançant instrucció, llevat de les exempcions previstes en l'article 12 d'aquest Decret.
13.2 Els i les membres del Cos d'Agents Rurals no poden dur armament de dotació fora de les hores i dels llocs de prestació dels seus serveis, el qual haurà de romandre dipositat el temps restant a les àrees bàsiques dels llocs de treball respectius.
13.3 El Cos d'Agents Rurals és responsable de la conservació, el manteniment i el bon funcionament de l'armament de dotació.
Els i les agents rurals són responsables de la seguretat, la cura i l'ús correcte del que tinguin assignat.
13.4 Els o les membres del Cos d'Agents Rurals només poden utilitzar l'armament de dotació en aquelles situacions en què hi hagi un risc racionalment greu per a la seva integritat física i de legítima defensa, d'acord amb els principis de congruència, d'oportunitat i de proporcionalitat.
Funcions en què cal dur armes de foc
14.1 Les persones funcionàries del Cos d'Agents Rurals han de dur les armes de foc de gestió per exercir les funcions de col·laboració en la gestió del medi ambient.
14.2 Les persones funcionàries del Cos d'Agents Rurals han de dur les armes de foc defensives per a la vigilància, la inspecció i el control d'activitats cinegètiques i activitats realitzades en horari nocturn, així com en aquelles altres actuacions que es determinin mitjançant Instruccions, prèvia avaluació dels incidents i de la perillositat.
14.3 Excepcionalment, l'inspector o inspectora en cap pot autoritzar de manera raonada a dur armes defensives en supòsits particulars, d'acord amb els principis de congruència, oportunitat i proporcionalitat.
15.1 Els o les membres del Cos d'Agents Rurals només poden utilitzar les armes de foc defensives en aquelles situacions de legítima defensa i d'acord amb els principis de congruència, d'oportunitat i de proporcionalitat.
15.2 Sempre que un o una membre del Cos d'Agents Rurals hagi hagut de fer ús d'una arma de foc defensiva que se li hagi assignat, ha de posar-ho immediatament en coneixement del seu comandament jeràrquic i fer explícit el motiu del seu ús en la forma i el termini que s'estableixi per instrucció.
15.3 Els o les membres del Cos d'Agents Rurals podran utilitzar les armes de foc de gestió per a aquelles actuacions que es determinin mitjançant instrucció i en què calgui el seu ús per a la captura de fauna, amb l'autorització expressa prèvia del seu respectiu o de la seva respectiva cap d'àrea bàsica, o membre del Cos d'Agents Rurals en qui delegui.
Utilització d'armes de foc de gestió pròpies
Excepcionalment, i en casos justificats, l'inspector o la inspectora en cap pot autoritzar expressament membres del Cos d'Agents Rurals a fer ús d'una arma de foc de gestió pròpia per a l'exercici de les funcions que en requereixin l'ús, sempre que disposi de la guia de pertinença de l'arma i de la llicència corresponents que habilitin el seu ús.
Les dades d'aquestes armes de gestió han de constar a la base de dades que preveu l'article 5 d'aquest Decret.
Formació i control de les condicions per dur armament
Formació per a l'accés al Cos d'Agents Rurals
17.1 La formació per a l'ús d'armes forma part del curs selectiu per a l'accés al Cos d'Agents Rurals i s'ha de realitzar segons els criteris i les directrius establerts per l'Institut de Seguretat Pública de Catalunya, amb la finalitat de formar en les habilitats necessàries en el seu ús, de manera que la tinença, el maneig, la utilització i el subministrament d'armament als Agents Rurals requerirà la superació prèvia de la dita formació específica per a la seva correcta utilització.
17.2 En els processos per accedir al Cos d'Agents Rurals, les persones aspirants han de presentar, com a requisit addicional, amb la sol·licitud de participació, una declaració jurada expressant el seu compromís de dur les armes reglamentàries, incloses, expressament, les armes de foc.
17.3 Les proves psicotècniques i mèdiques i els cursos de formació específics que es realitzin en els processos de selecció per a l'accés al Cos d'Agents Rurals han de contenir exercicis o programes que permetin avaluar la capacitat per poder dur armes.
18.1 Els o les membres del Cos d'Agents Rurals han de realitzar i superar els cursos de formació continuada obligatoris, tant de tir com de tècniques d'intervenció amb armes, que s'organitzen periòdicament, com a mínim una vegada a l'any sota la supervisió d'instructors degudament qualificats per l'Institut de Seguretat Pública de Catalunya, per poder continuar prestant serveis en què calgui dur armes.
18.2 Queden exempts de la realització d'aquesta formació continuada aquells membres del Cos d'Agents Rurals que es trobin en situació de baixa, en segona activitat o en altra situació en la qual estiguin dispensats de dur armament reglamentari o a la seva utilització, o estiguin privats judicialment del dret a la tinença o el port d'armes.
En aquests casos, quan cessi la seva situació, han de dur a terme els cursos corresponents de formació continuada amb caràcter immediat.
18.3 Els o les membres del Cos d'Agents Rurals que no superin els cursos de formació continuada o els exercicis ni les pràctiques per a l'ús de l'armament reglamentari no poden dur a terme serveis que en requereixin l'ús, sense perjudici del que estableix l'article 12 d'aquest Decret.
Proves mèdiques, psicològiques i psicotècniques
19.1 Els o les membres del Cos d'Agents Rurals, per prestar serveis en què calgui dur armes, han de superar les proves mèdiques, psicològiques i psicotècniques regulars obligatòries que s'estableixin i a les que, si s'escau, puguin ser convocats.
19.2 Aquestes proves poden consistir en tests, escales, qüestionaris, entrevistes, reconeixements, analítiques i altres proves mèdiques de diagnosi, i també qualsevol altra prova que sigui necessària per tal de determinar que la persona està capacitada per prestar regularment serveis en què cal dur armes.
19.3 La persona interessada té en tot moment el dret de ser informada sobre el resultat de les proves realitzades.
19.4 Els o les membres del Cos d'Agents Rurals que no superin les proves realitzades, és a dir, quan aquestes proves determinin que no estan capacitats o capacitades per dur armes, tindran dret a sol·licitar la realització de noves proves, que s'hauran de realitzar dins d'un termini màxim de sis mesos des de la realització de les anteriors.
Durant aquest termini i, fins que no s'acrediti la seva capacitació, aquesta persona estarà exempta de realitzar cap servei que requereixi armament i haurà de lliurar qualsevol armament de dotació que se li hagi pogut assignar prèviament.
19.5 Tots els o les membres del Cos d'Agents Rurals resten obligats a sotmetre's a les proves que es realitzin amb aquest objectiu.
19.6 Els o les membres del Cos d'Agents Rurals en qualsevol situació administrativa diferent a la de servei actiu, un cop s'incorporin a aquest servei, hauran de sotmetre's a aquestes proves.
Els o les membres del Cos d'Agents Rurals que durant un període total de dos anys, de manera contínua o discontínua, no superin les proves mèdiques, psicològiques i psicotècniques a què se'ls convoqui, o no hagin superat els cursos obligatoris de formació continuada o els exercicis i les pràctiques per a l'ús de les armes reglamentàries, han de passar a la segona activitat quan correspongui o se'ls hi adaptarà a la baixa el complement específic a la nova situació funcional.
Assignació de les armes de dotació
21.1 L'inspector o la inspectora en cap del Cos d'Agents Rurals ha d'assignar als i a les membres del Cos d'Agents Rurals en situació de servei actiu que hagin superat la formació específica bàsica establerta a tal efecte l'armament de dotació previst a l'article 7 d'aquest Decret.
21.2 Aquesta assignació ha de ser documentada degudament amb la formalització de la diligència de lliurament de les armes de dotació signada per l'inspector o la inspectora en cap.
21.3 Només es pot assignar l'armament de dotació als o a les membres del Cos d'Agents Rurals que siguin personal funcionari de carrera, que estiguin en situació de servei actiu i que hagin superat el curs de formació específica.
21.4 Per al cas del personal funcionari interí, l'inspector o inspectora en cap del Cos d'Agents Rurals pot assignar l'armament de dotació a aquell que hagi superat les proves mèdiques, psicològiques i psicotècniques a què se'l convoqui i la formació específica bàsica que s'estableixin per determinar que està capacitat per prestar regularment serveis en què calgui dur aquest armament.
22.1 Únicament es poden assignar armes de foc als o a les membres del Cos d'Agents Rurals que siguin personal funcionari de carrera, que estiguin en situació de servei actiu i que disposin de la llicència d'armes que correspongui.
22.2 Els o les caps d'àrea bàsica, o, si s'escau, els o les caps d'àrea regional o l'inspector o la inspectora en cap han d'assignar cada vegada una arma de foc als o a les agents que hagin de desenvolupar alguna de les funcions que en requereixin l'ús, juntament amb la munició corresponent.
22.3 L'assignació de les armes de foc s'ha d'anotar degudament al llibre-registre d'entrada i sortida d'armes i fer-la constar a la base de dades que preveu l'article 5 d'aquest Decret.
22.4 Els o les membres del Cos d'Agents Rurals han de dur l'arma reglamentària en la forma i en els supòsits establerts en els procediments normalitzats de treball corresponents.
23.1 Els i les membres del Cos d'Agents Rurals no poden dur armes de foc reglamentàries fora de les hores i dels llocs de prestació dels serveis que així ho requereixin; en el temps restant, han de romandre dipositades en els armers degudament habilitats dels llocs de treball respectius.
23.2 El Cos d'Agents Rurals serà responsable de la conservació, el manteniment i el bon funcionament de l'armament de foc.
Els i les agents són responsables de la seguretat, la cura i l'ús correcte de l'armament que tinguin assignat durant la prestació del servei respectiu.
23.3 Els i les caps de les àrees bàsiques vetllaran perquè els o les membres del Cos d'Agents Rurals dipositin les armes de foc als armers dels llocs de treball respectius una vegada hagin finalitzat el seu servei.
No obstant això, els o les membres del Cos d'Agents Rurals als quals se'ls hagi assignat una arma seran responsables de dipositar l'arma assignada a l'armer un cop finalitzat el servei pertinent, i ho faran constar en els registres que a tal efecte es determinin.
23.4 A tal efecte, les àrees bàsiques han de disposar d'armers amb les preceptives mesures de seguretat i degudament habilitats per l'autoritat competent.
23.5 Els i les membres del Cos d'Agents Rurals, en la manipulació de l'armament de foc a les àrees bàsiques, han de seguir escrupolosament les normes de seguretat de manipulació de l'armament de foc i evitar-ne qualsevol manipulació fora de les zones de seguretat habilitades a tal efecte.
23.6 Les àrees bàsiques han de disposar d'un llibre-registre d'entrada i sortida d'armament de foc, concebut de manera que sigui possible el seu tractament i arxiu informatitzat, on s'han d'anotar les armes dipositades i totes les entrades i sortides de cada arma, i també, en cada cas, l'agent rural a qui han estat assignades.
El o la cap de l'àrea bàsica respectiva serà responsable de la seva diligència.
Retirada provisional i definitiva de l'armament
24.1 L'inspector o la inspectora en cap ha d'ordenar la retirada provisional de l'armament de dotació que s'hagi assignat als o a les membres del Cos d'Agents Rurals, i no assignar-los cap servei que requereixi armament, en els supòsits següents:
Quan s'hagi adoptat en el si d'un expedient disciplinari la mesura cautelar de suspensió de funcions, mentre duri la suspensió.
Quan s'hagi imposat la sanció disciplinària de suspensió de funcions, mentre duri el seu compliment.
Quan hi hagi indicis de deficiències físiques, psíquiques o formatives que puguin afectar negativament el servei actiu.
En aquest supòsit, de manera motivada, es podrà retirar provisionalment l'armament, i no s'assignaran als o a les agents funcions que requereixin armament per un període no superior a tres mesos.
Durant aquest termini, es demanarà als o a les especialistes corresponents informes en relació amb els motius que van aconsellar-ne la retirada o la no-assignació de funcions que requereixin armament, els quals seran lliurats a l'inspector o la inspectora en cap per a la resolució corresponent sobre el seu manteniment o aixecament.
Quan no se superin els cursos de formació o els exercicis i les pràctiques de tir i d'ús de l'armament o les proves mèdiques, psicològiques i psicotècniques regulars obligatòries, mentre no se superin.
Quan s'hagi fet ús d'una arma defensiva mentre es dugui a terme la investigació de l'actuació corresponent.
24.2 Escau la retirada definitiva de l'armament de dotació en els supòsits següents:
Pèrdua de la condició de funcionari o funcionària.
Passi a una situació diferent de la de servei actiu.
Passi a la segona activitat d'acord amb la seva regulació específica.
24.3 En el cas de retirada provisional o definitiva de l'armament de dotació per qualsevol dels motius previstos en aquest Decret, l'agent rural ha de lliurar a l'inspector o la inspectora en cap, o al comandament en qui delegui, l'armament de dotació assignat.
Això quedarà reflectit en l'acta de retirada corresponent, als efectes oportuns, i en la base de dades prevista a l'article 5 d'aquest Decret.
Tramitació i renovació de llicències
Un cop el o la membre del Cos d'Agents Rurals hagi superat les proves mèdiques, psicològiques i psicotècniques regulars obligatòries i els cursos de formació, els exercicis i les pràctiques de tir i d'ús de l'armament obligatoris, el Departament on estigui adscrit el Cos d'Agents Rurals ha de tramitar la llicència d'armes corresponent, i, si escau, la seva renovació.
L'incompliment dels preceptes d'aquest Decret s'ha de comunicar immediatament a l'inspector o la inspectora en cap del Cos d'Agents Rurals perquè, si escau, proposi la incoació de l'expedient disciplinari corresponent.
Formació inicial dels membres del Cos d'Agents Rurals
Els/les membres del Cos d'Agents Rurals que en el moment de l'entrada en vigor d'aquest Decret siguin funcionaris de carrera en servei actiu, per poder utilitzar armes, han de superar els cursos de formació, els exercicis i les pràctiques de tir i d'ús de l'armament, i també les proves mèdiques, psicològiques i psicotècniques a què se'ls convoqui per primera vegada des de l'entrada en vigor d'aquest Decret.
Els/les membres del Cos d'Agents Rurals que en el moment de l'entrada en vigor d'aquest Decret siguin funcionaris de carrera que es trobin en qualsevol situació administrativa diferent a la de servei actiu han de superar els cursos de formació, els exercicis i les pràctiques de tir i d'ús de l'armament, així com les proves mèdiques, psicològiques i psicotècniques a què se'ls convoqui per primera vegada, un cop es reincorporin al servei actiu.
Els membres del Cos d'Agents Rurals que en el moment de l'entrada en vigor d'aquest Decret siguin funcionaris de carrera en servei actiu o que es trobin en qualsevol situació administrativa diferent a la de servei actiu que no superin els cursos de formació, els exercicis i les pràctiques de tir i d'ús de l'armament, o les proves mèdiques, psicològiques i psicotècniques a que es refereixen els apartats anteriors, passen a desenvolupar tasques que no requereixin l'ús d'armes o les que li puguin ésser assignades de conformitat amb l'article 12 d'aquest Decret.
Un cop els membres del Cos d'Agents Rurals a què fan referència els apartats anteriors hagin superat les proves mèdiques, psicològiques i psicotècniques i els cursos de formació, els exercicis i les pràctiques de tir i d'ús de l'armament, el Departament on estigui adscrit el Cos d'Agents Rurals ha de tramitar l'obtenció o la renovació, segons els casos, de les llicències d'armes corresponents.